SET บ่ายผันผวน แนวรับสำคัญ 1,450 จุดได้โอกาสซื้อหุ้นสื่อสาร-รับเหมา-ปันผล
SET ช่วงเช้าปรับลงสวนตลาดภูมิภาค หลังเจอแรงขายหุ้นกลุ่มแบงก์ ดัชนียังมี Downside ลุ้นทดสอบแนวรับ 1,450 จุด ส่วนปัจจัยที่ต้องจับตา ปัญหาหนี้กรีซและการปรับขึ้นดอกเบี้ยของเฟด คาดช่วงบ่ายยังผันผวนต่อ โดยมีแนวรับที่ 1,450 จุด ส่วนแนวต้าน 1,475 จุด
21 ก.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (21 ก.ค.) ปรับตัวลงสวนทางตลาดภูมิภาค หลังเจอแรงขายจากหุ้นกลุ่มแบงก์ สำหรับปัจจัยภายนอกที่ต้องจับตา ได้แก่ปัญหากรีซ และการปรับขึ้นอัตราดอกเบี้ยของธนาคารกลางสหรัฐ ส่วนตลาดบ้านเรายังมี Downside โดยมีโอกาสปรับลงทดสอบแนวรับสำคัญ 1,450 จุด และมีแนวรับถัดไปที่ 1,400-1,410 จุด
นักวิเคราะห์คาดช่วงบ่าย ดัชนีหุ้นไทยผันผวนต่อ โดยมีแนวรับที่ 1,450 จุด ส่วนแนวต้าน 1,475 จุด ขณะที่ ช่วงตลาดผันผวนแนะเก็งหุ้นสื่อสารและรับเหมา อย่าง INTUCH-ADVANC-TRUEIF-CK-STEC และ SEAFCO ที่ได้รับผลดีจากการประมูล 4G ในเดือน พ.ย.นี้ และให้อัตราผลตอบแทนจากเงินปันผลกลางปีมากกว่า 2.5%
 
นายเทิดศักดิ์ ทวีธีระธรรม ผู้ช่วยกรรมการผู้อำนวยการ บล.เอเซีย พลัส เปิดเผยถึง ตลาดหุ้นไทยเช้านี้ปรับตัวลงสวนทางตลาดภูมิภาคที่อยู่ในแดนบวก ขณะที่ ปัจจัยนอกประเทศเวลานี้ต้องจับตา คือ ปัญหากรีซ และการปรับขึ้นอัตราดอกเบี้ยของธนาคารกลางสหรัฐ
ส่วนตลาดบ้านเรามองว่ายังมี Downside อยู่ แม้ว่าจะมีการปรับฐานมาแล้วแต่ยังไม่มีนัยสำคัญ และดัชนียังแขวนอยู่ด้านบนทั้งที่ปัจจัยพื้นฐานไม่สนับสนุน เนื่องจากมีการปรับลดประมาณการตัวเลข GDP ของไทยลง แม้จะมีแรงซื้อบ้างแต่ช่วงหลังๆ เห็นวอลุ่มเทรดบางลง ทำให้แรงรับแผ่วลงไป ส่งผลให้ดัชนีมีโอกาสไหลลงมาแถว 1,450 จุด
แนวโน้มการลงทุนในช่วงบ่ายนี้ คาดว่าตลาดหุ้นไทยคงยังผันผวนต่อ โดยมีแนวรับที่ 1,450 จุด ส่วนแนวต้าน 1,475 จุด
 
บล.ธนชาต ระบุในบทวิเคราะห์ (21 มิ.ย.) SET ปรับลดลงตั้งแต่เปิดตลาด ด้วยแรงขายหุ้นกลุ่มธนาคารต่อเนื่อง รวมไปถึงหุ้นขนาดเล็กที่ปรับลดลงแรง โดยถ้าพิจารณาทางเทคนิค SET กำลังปรับลดลงทดสอบแนวรับระยะสัปดาห์ที่ 1,450 จุด หากหลุดแนวรับ 1,450 จุด จะทำให้การ “สร้างฐาน” ของ SET เพื่อที่จะปรับสูงขึ้นในรอบถัดไปยาวนานมากขึ้น และมีแนวรับถัดไปที่ 1,400-1,410 จุด
ขณะที่กลุ่มหุ้นที่มีแนวโน้มแข็งแรก่งกว่าตลาดช่วงนี้ยังเป็นกลุ่มสื่อสาร และรับเหมา อย่าง INTUCH-ADVANC-TRUEIF-CK-STEC และ SEAFCO ที่ได้รับผลดีจากการประมูล 4G ในเดือน พ.ย.นี้ และให้อัตราผลตอบแทนจากเงินปันผลกลางปีมากกว่า 2.5% (TRUEIF จ่ายเงินปันผลเป็นรายไตรมาส คาด 0.23 บาท/หุ้น หรือ ~1.8%) และการลงทุนโครงสร้างพื้นฐานที่เร่งตัวขึ้น ขณะที่หุ้นที่เริ่มทดสอบแนวรับระยะยาว ได้แก่ ITD ที่แนวรับ 7.70 บาท, SAMART ที่แนวรับ 21.8 บาท, และ KTB ที่แนวรับ 16.70 บาท ลุ้นฟื้นตัวตาม SET ในกรณีที่สามารถยืนได้เหนือ 1,450 จุด วันนี้
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
KBANK มูลค่าการซื้อขาย 1,304.39 ล้านบาท ปิดที่ 182.00 บาท ลดลง 6.00 บาท
ITD มูลค่าการซื้อขาย 1,003.71 ล้านบาท ปิดที่ 7.80 บาท ลดลง 0.25 บาท
TPIPL มูลค่าการซื้อขาย 938.49 ล้านบาท ปิดที่ 2.40 บาท ลดลง 0.10 บาท
PTT มูลค่าการซื้อขาย 788.50 ล้านบาท ปิดที่ 327.00 บาท ลดลง 3.00 บาท
ADVANC มูลค่าการซื้อขาย 606.82 ล้านบาท ปิดที่ 250.00 บาท ไม่เปลี่ยนแปลง
 
ที่มา: สำนักข่าวอินโฟเควสท์